Document ID: 32012D0714

SKLEP KOMISIJE
z dne 21. novembra 2012
o potrditvi priključitve Litve okrepljenemu sodelovanju na področju prava, ki se uporablja za razvezo in prenehanje življenjske skupnosti
(2012/714/EU)
EVROPSKA KOMISIJA JE -
ob upoštevanju Pogodbe o delovanju Evropske unije in zlasti členov 328(1) in 331(1) Pogodbe,
ob upoštevanju Sklepa Sveta 2010/405/EU z dne 12. julija 2010 o odobritvi okrepljenega sodelovanja na področju prava, ki se uporablja za razvezo in prenehanje življenjske skupnosti (1),
ob upoštevanju Uredbe Sveta (EU) št. 1259/2010 z dne 20. decembra 2010 o izvajanju okrepljenega sodelovanja na področju prava, ki se uporablja za razvezo zakonske zveze in prenehanje življenjske skupnosti (2),
ob upoštevanju uradnega obvestila Litve, da se namerava priključiti okrepljenemu sodelovanju na področju prava, ki se uporablja za razvezo in prenehanje življenjske skupnosti,
ob upoštevanju naslednjega:
(1)
Svet je 12. julija 2010 sklenil, da Belgiji, Bolgariji, Nemčiji, Španiji, Franciji, Italiji, Latviji, Luksemburgu, Madžarski, Malti, Avstriji, Portugalski, Romuniji in Sloveniji dovoli vzpostaviti okrepljeno sodelovanje na področju prava, ki se uporablja za razvezo in prenehanje življenjske skupnosti.
(2)
Svet je 20. decembra 2010 sprejel Uredbo (EU) št. 1259/2010 o izvajanju okrepljenega sodelovanja na področju prava, ki se uporablja za razvezo zakonske zveze in prenehanje življenjske skupnosti.
(3)
Litva je z dopisom z dne 25. maja 2012, katerega prejem je Komisija evidentirala 19. junija 2012, uradno sporočila svojo namero o priključitvi okrepljenemu sodelovanju na področju prava, ki se uporablja za razvezo in prenehanje življenjske skupnosti.
(4)
Komisija ugotavlja, da Sklep 2010/405/EU ne predpisuje nobenih posebnih pogojev za priključitev okrepljenemu sodelovanju na področju prava, ki se uporablja za razvezo in prenehanje življenjske skupnosti, in da bi priključitev Litve povečala koristi tega okrepljenega sodelovanja.
(5)
Priključitev Litve okrepljenemu sodelovanju na področju prava, ki se uporablja za razvezo in prenehanje življenjske skupnosti, bi bilo zato treba potrditi.
(6)
Komisija bi morala za Litvo v zvezi z uporabo Uredbe (EU) št. 1259/2010 sprejeti prehodne ukrepe.
(7)
Uredba (EU) št. 1259/2010 bi morala v Litvi začeti veljati dan po objavi tega sklepa v Uradnem listu Evropske unije -
SPREJELA NASLEDNJI SKLEP:
Člen 1
Priključitev Litve okrepljenemu sodelovanju
1. Potrdi se priključitev Litve okrepljenemu sodelovanju na področju prava, ki se uporablja za razvezo in prenehanje življenjske skupnosti, dovoljenemu s Sklepom 2010/405/EU.
2. Uredba (EU) št. 1259/2010 se za Litvo uporablja v skladu s tem sklepom.
Člen 2
Informacije, ki jih zagotovi Litva
Litva Komisijo do 22. avgusta 2013 obvesti o morebitnih nacionalnih določbah glede:
(a)
veljavnih formalnih zahtev za dogovore o izbiri prava, ki se uporabi, in sicer v skladu s členom 7(2) do (4) Uredbe (EU) št. 1259/2010, ter
(b)
možnosti določitve prava, ki se uporabi, in sicer v skladu s členom 5(3) Uredbe (EU) št. 1259/2010.
Člen 3
Prehodne določbe za Litvo
1. Uredba (EU) št. 1259/2010 se za Litvo uporablja le za tekoče sodne postopke in vrste dogovorov iz člena 5 Uredbe (EU) št. 1259/2010, sklenjene od 22. maja 2014.
Vendar za Litvo učinkuje tudi dogovor o izbiri prava, ki se uporabi, če je sklenjen pred 22. majem 2014 ter je skladen s členoma 6 in 7 Uredbe (EU) št. 1259/2010.
2. Uredba (EU) št. 1259/2010 v zvezi z Litvo ne posega v dogovore o izbiri prava, ki se uporabi, sklenjene v skladu s pravom udeležene države članice, pred katere sodiščem se je začel postopek pred 22. majem 2014.
Člen 4
Začetek veljavnosti in uporabe Uredbe (EU) št. 1259/2010 v Litvi
Uredba (EU) št. 1259/2010 začne v Litvi veljati dan po objavi tega sklepa v Uradnem listu Evropske unije.
Uredba Sveta (EU) št. 1259/2010 se za Litvo uporablja od 22. maja 2014.
Člen 5
Začetek veljavnosti
Ta sklep začne veljati na dan po objavi v Uradnem listu Evropske unije.
V Bruslju, 21. novembra 2012

Labels: 0
11
15
18